KTC ร่วง 4% สวนภาวะตลาดฯ ฟากโบรกฯแนะ “ซื้อ” ชี้กำไรไตรมาส 3/61 ทะลุพันล้านรับสินเชื่อโต
KTC ร่วง 4% สวนภาวะตลาดฯ ฟากโบรกฯยังแนะ “ซื้อ” ชี้กำไรไตรมาส 3/61 ทะลุพันล้านรับสินเชื่อโต ล่าสุด ณ เวลา 11.05 น. อยู่ที่ระดับ 33.75 บาท ลบ 1.50 บาท หรือคิดเป็น 4.26% สูงสุดที่ระดับ 35.50 บาท ต่ำสุดที่ระดับ 33.25 บาท ด้วยมูลค่าการซื้อขาย 655.62  ล้านบาท
9 ต.ค. 2561

ผู้สื่อข่าวรายงานว่า ราคาหุ้น บริษัท บัตรกรุงไทย จำกัด (มหาชน) หรือ KTC ณ เวลา 11.05 น. อยู่ที่ระดับ 33.75 บาท ลบ 1.50 บาท หรือคิดเป็น 4.26% สูงสุดที่ระดับ 35.50 บาท ต่ำสุดที่ระดับ 33.25 บาท ด้วยมูลค่าการซื้อขาย 655.62  ล้านบาท ขณะที่ดัชนีตลาดหุ้นไทย ณ เวลา 11.06 น. อยู่ที่ระดับ 1,700.48 จุด บวก 4.26 จุด หรือ 0.25 จุด มูลค่าการซื้อขาย 1.35 หมื่นล้านบาท

ด้านนักวิเคราะห์ ระบุว่า แรงขายหุ้น KTC ที่มีออกมาคาดเป็นการขายทำกำไรหลังจากราคาปรับขึ้นมามากก่อนหน้านี้ โดยคาดการณ์ว่า KTC เตรียมจะประกาศผลประกอบการไตรมาส 3/61 ในวันที่ 11 ต.ค.นี้ ซึ่งยังมีทิศทางที่ดีและไม่น่าจะมี negative surprise
ขณะที่ นักวิเคราะห์ บล.ยูโอบี เคย์เฮียน (ประเทศไทย) ระบุในบทวิเคราะห์ ว่า KTC จะรายงานผลกำไรในช่วงไตรมาส 3/61 เติบโต 39% จากปีก่อน (ราว 1.18 พันล้านบาท) สาเหตุหลักมาจากการเติบโตของสินเชื่อที่แข็งแกร่ง และการลดลงของต้นทุนเงินทุน แต่ด้านส่วนต่างอัตราดอกเบี้ยสุทธิ (NIM) มีแนวโน้มจะลดลง เนื่องจากการลดลงของเพดานดอกเบี้ยจากบัตรเครดิตที่ลดลงมาอยู่ที่ 18% จาก 20% อีกทั้งจากผลกระทบของการเพิ่มขึ้นของผลตอบแทนพันธบัตรรัฐบาลที่ปรับตัวสูงขึ้นมากในช่วงเร็ว ๆ นี้ อย่างไรก็ตาม ยังคำแนะนำ”ซื้อ”ให้ ราคาเป้าหมาย 41.25 บาท